“รพี” รับลูก “สมคิด” พร้อมลงดาบหากพบกลุ่มปล่อยข่าวลือทุบหุ้น
“รพี” รับลูก “สมคิด” พร้อมลงดาบหากพบกลุ่มปล่อยข่าวลือทุบหุ้น
13 ต.ค. 2559

นายรพี สุจริตกุล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า จากการติดตามสถานการณ์ข่าวที่เกิดขึ้นวานนี้ (12 ต.ค.) และมีผู้ตั้งข้อสงสัยว่าเป็นกระบวนการสร้างสถานการณ์เพื่อก่อให้เกิดความวุ่นวายในการซื้อขายหลักทรัพย์ในตลาดหลักทรัพย์หรือไม่นั้น ก.ล.ต.มีหน้าที่ที่จะต้องเข้าไปตรวจสอบหาข้อเท็จจริง และหากพบว่ามีการดำเนินการในลักษณะดังกล่าวก็จะดำเนินการตามกฎหมายอย่างเคร่งครัด
สำหรับปริมาณการซื้อขายหลักทรัพย์วานนี้ (12 ต.ค.) ที่สูงถึง 1.3 แสนล้านบาท สะท้อนถึงความมั่นคงของระบบของตลาดหลักทรัพย์ฯ ที่สามารถรองรับความผันผวนสูงได้ อย่างไรก็ดี ก.ล.ต. และ ตลาดหลักทรัพย์แห่งประเทศไทย (ตลท.) จะติดตามสถานการณ์และประสานงานกันอย่างใกล้ชิด